Die Bybelse beginsel van verskeidenheid en geskeidenheid, wat die Afrikanervolk van die Britte ge-erf het, is verketter deur die Humanisme en van sy werklike waarde en bedoeling gestroop sodat die Afrikanervolk met ‘n skuldlas belaai kon word.
Ons vryheidstryd setel dus nie in die behandeling van die simptome wat ontstaan het uit integrasie met ‘n swart meerderheid waar getallepolitiek die rigting bepaal nie. Ons vryheidstryd bring ons in verset teen die verraderlike Winde van verandering wat daarop gerig is om die “New Age” te bevorder na Een Wêreldregering, Een godsdiens, Een geldstelsel. Die massas vlugtelinge wat Europa indriing en waar dringende maatreëls getref word om die inheemse volke te beskerm is ‘n kunsmatig geskepte toestand wat voorafgegaan is deur die vestiging van die begrip genaamd multikulturalisme wie se doel niks anders is as die vernietiging van Nasionalisme nie. Die sigbare tekens wêreldwyd bevestig dit. Dit is juis die “belangenverenigingen” waarna mnr. Van Grieken verwys wat die Afrikanervolk se vryheidstryd belemmer deur hulle aanvaarding van die onomkeerbaarheid van die proses wat aan die gang gesit is.
Vlaams Belang se welwillendheid jeens die Afrikaner word deur die AVP hoog waardeer. Dit bekommer ons egter dat instansies wat géén mandaat van die Afrikanervolk het vir die standpunte wat hulle huldig, hulle aanmatig om in die buiteland die indruk te skep dat hulle die Afrikanervolk verteenwoordig en ons potensiële bondgenote se simpatie langs nuttelose kanale begelei.
Op die AVP se webblad is daar uitvoerig geskryf oor die nuttelose, dog gevaarlike inhoud van artikel 235 wat mnr. Van Grieken as nuttig beskou. Hoewel die AVP agting het vir die Orania en Kleinfontein projekte, beskou ons dit egter nie as ‘n oplossing vir die Afrikanervolk se dilemma nie. Hierdie land is óns land en ons strewe is om soos by Bloedrivier, met die hulp van God, wat nou onomkeerbaar blyk, weer om te keer, want vir God kom dit nie daarop aan om deur baie of deur min te verlos nie. Die huidige regime is besig om beide die land en hulleself te vernietig sonder dat ons ‘n voet versit het.